CELEX: 42011D0712
Language: sk
Date: 2011-06-10 00:00:00
Title: 2011/712/: Rozhodnutie zástupcov vlád členských štátov zasadajúcich v Rade z  10. júna 2011 , ktorým sa predsedníctvo Rady poveruje rokovať v mene členských štátov o ustanoveniach právne záväznej dohody o lesoch v Európe, ktoré patria do právomocí členských štátov

1.11.2011   
            
            
               SK
            
            
               Úradný vestník Európskej únie
            
            
               L 285/1
            
         ROZHODNUTIE ZÁSTUPCOV VLÁD ČLENSKÝCH ŠTÁTOV ZASADAJÚCICH V RADE
   z 10. júna 2011,
   ktorým sa predsedníctvo Rady poveruje rokovať v mene členských štátov o ustanoveniach právne záväznej dohody o lesoch v Európe, ktoré patria do právomocí členských štátov
   (2011/712/EÚ)
   ZÁSTUPCOVIA VLÁD ČLENSKÝCH ŠTÁTOV ZASADAJÚCI V RADE,
   keďže:
   
               (1)
            
            
               Rozhodnutie o začatí rokovaní o právne záväznej dohode o lesoch v Európe môže byť prijaté na šiestej ministerskej konferencii o ochrane lesov v Európe, ktorá sa má uskutočniť 14. – 16. júna 2011 v Osle v Nórsku.
            
         
               (2)
            
            
               Predsedníctvo Rady by sa malo poveriť, aby v mene členských štátov rokovalo o ustanoveniach právne záväznej dohody o lesoch v Európe, ktoré patria do právomocí členských štátov,
            
         PRIJALI TOTO ROZHODNUTIE:
   Článok 1
   1.   Zástupcovia vlád členských štátov týmto poverujú predsedníctvo Rady, aby v mene členských štátov rokovalo, pokiaľ ide o záležitosti patriace do ich právomocí a na základe ich pozícií, o ustanoveniach právne záväznej dohody o lesoch v Európe, ak sa na šiestej ministerskej konferencii o ochrane lesov v Európe, ktorá sa má uskutočniť 14. – 16. júna 2011 v Osle v Nórsku, prijme rozhodnutie o začatí rokovaní o tejto právne záväznej dohode.
   2.   Odsekom 1 nie sú dotknuté budúce rozhodnutia členských štátov týkajúce sa určenia ich zástupcu v záležitostiach patriacich do ich právomocí.
   Článok 2
   1.   Rokovania sa vedú v súlade so smernicami na rokovania uvedenými v dodatku k tomuto rozhodnutiu.
   2.   Cieľom rokovaní je pridať preukázateľnú hodnotu existujúcim viacstranným dohodám týkajúcich sa lesov a právne nezáväzným nástrojom, pričom sa zabezpečí nákladovo efektívne vykonávanie a zabráni sa ďalšiemu administratívnemu zaťaženiu. Rokovania sa vedú v súlade s pozíciami na rokovania stanovenými zástupcami vlád členských štátov a na základe praktických dojednaní, pričom sa tieto rozhodnutia aj dojednania majú dohodnúť konsenzom. Rokovania sa vedú po porade so zástupcami vlád členských štátov zasadajúcimi v rámci osobitného výboru uvedeného v článku 1 ods. 4 rozhodnutia Rady o účasti Európskej únie na rokovaniach o právne záväznej dohode o lesoch v Európe. Predsedníctvo Rady vynaloží všetko úsilie na zabezpečenie pozícií takto stanovených a po každom zasadnutí medzivládneho rokovacieho výboru podáva zástupcom vlád členských štátov správu o dosiahnutom pokroku.
   3.   Predsedníctvo, konajúc v mene členských štátov, počas rokovacieho procesu úzko spolupracuje s Komisiou s cieľom dosiahnuť pri medzinárodnom zastupovaní Únie a jej členských štátov jednotu.
   Článok 3
   Toto rozhodnutie je určené predsedníctvu Rady.
   
      V Luxemburgu 10. júna 2011
      
         
            predseda
         
         FELLEGI T.